b"\n_START_ARTICLE_\nPonte Sant'Angelo\n_START_SECTION_\nZgodovina\n_START_PARAGRAPH_\nV zgodnjem srednjem veku je bilo originalno ime pozabljeno: po poru\xc5\xa1enju Neronovega mostu so bili romarji prisiljeni uporabljati ta most, da bi dosegli baziliko svetega Petra, zato je postal znan z imenom\xc2\xa0\xc2\xbbmost svetega Petra\xc2\xab\xc2\xa0(pons Sancti Petri). V \xc5\xa1estem stoletju, pod pape\xc5\xbeem Gregorjem I., sta Hadrijanov mavzolej in most prevzela ime Sant'Angelo (= Sveti angel), kar pojasnjuje legenda, da se je na strehi mavzoleja pojavil angel in napovedal konec kuge. Dante pi\xc5\xa1e v svoji Bo\xc5\xbeanski komediji o jubileju 1300., da so zaradi velikega \xc5\xa1tevila romarjev, ki so prihajali in odhajali iz Svetega Petra, uredili na mostu dva lo\xc4\x8dena pasova za razporejanje prometa. V jubileju 1450. so zaradi velike mno\xc5\xbeice romarjev opremili most z ograjami, saj jih je veliko utonilo v reki. Celo nekatere hi\xc5\xa1e na \xc4\x8delu mostu in tudi rimski slavolok so podrli, da bi raz\xc5\xa1irili pot za romarje._NEWLINE_Po 16. stoletju so most uporabljali za izpostavljanje trupel po izvedeni eksekuciji na bli\xc5\xbenjem Piazza di Ponte, na levi strani mostu. Leta 1535 je pape\xc5\xbe Klemen VII. dodelil dohodek od cestnine na mostu za postavitev kipov apostolov svetega Petra (s knjigo in napisom na podstavku Rione XIV), delo Lorenzetta, in svetega Pavla (ki ima zlomljen me\xc4\x8d in knjigo, z napisom na podstavku Borgo), delo Paola Romana, ki so jima dodali nato \xc5\xa1e \xc5\xa1tiri evangeliste in patriarhe ter druge kipe kot so Adam, Noe, Abraham, Mojzes. Za obnovo kipov na mostu se je leta 1669 pape\xc5\xbe Klemen IX. obrnil na Berninija. Ta je predlo\xc5\xbeil enega svojih zadnjih velikih projektov, ki se imenuje Deset angelov, vendar je on osebno kon\xc4\x8dal le dva izvirnika, in sicer Angela z napisom I.N.R.I. in Angela s trnovo krono, ki ga je pa Klemen IX. vklju\xc4\x8dil v svojo osebno zbirko. Zdaj sta oba v cerkvi Sant'Andrea delle Fratte, tudi v Rimu._NEWLINE_Ob koncu 19. stoletja sta bili zaradi del za gradnjo nabre\xc5\xbeja Tibere (Lungotevere) uni\xc4\x8deni rimski rampi, ki sta navezovali most z obema bregovoma, in na njihovem mestu sta bila zgrajena dva loka podobna rimskim._NEWLINE_Za Veliki jubilej leta 2000 je Lungotevere na desnem bregu, med mostom in gradom, postal obmo\xc4\x8dje za pe\xc5\xa1ce."